b'\n_START_ARTICLE_\nS\xc3\xb8nderhodagen\n_START_SECTION_\nHandling\n_START_PARAGRAPH_\nFilmen handler om S\xc3\xb8nderhodag p\xc3\xa5 Fan\xc3\xb8, der har v\xc3\xa6ret afholdt siden 1928 af Fonden Gamle S\xc3\xb8nderho, med det form\xc3\xa5l at fejre og fremvise stedets bryllupstraditioner fra s\xc3\xb8fartstiden. Centralt p\xc3\xa5 dagen er brudekronerne, og filmen f\xc3\xb8lger tre unge par i sommeren 2013, der ikl\xc3\xa6der sig de lokale brudedragter og opf\xc3\xb8rer bryllupstraditionerne for lokale og turister. Igennem to interviews, et med en lokal kunstner, der fort\xc3\xa6ller om arbejdet med at lave nye brudekroner til S\xc3\xb8nderho i 2011, og et andet med Fondens formand, der giver indblik i den betydning S\xc3\xb8nderhodag har for arbejdet med at bevare de lokale traditioner, g\xc3\xa5r filmen t\xc3\xa6t p\xc3\xa5 forskellige tilgange til at bevare den lokale kulturarv fra s\xc3\xb8fartstiden.'